SET เปิดพุ่ง 11 จุดตามตปท. หวังแผนกระตุ้นศก.คืบ – น้ำมันดิบพุ่ง
SET เปิดพุ่ง 11 จุดตามตปท. หวังแผนกระตุ้นศก.คืบ - น้ำมันดิบพุ่ง
5 ก.พ. 2564

ผู้สื่อข่าวรายงานว่า ดัชนีตลาดหุ้นไทย ณ เวลา 10.00 น. อยู่ที่ 1,493.69 จุด บวก 10.71 จุด หรือ 0.72% สูงสุดที่ 1,494.47 จุด ต่ำสุดที่ 1,490.45 จุด มูลค่าการซื้อขาย 2.67 พันล้านบาท
ด้าน บล.กรุงศรี คาด SET รีบาวด์ 1,490 – 1,495 จุดก่อนจะสลับอ่อนตัว โดยดัชนีได้ sentiment บวกจากความคาดหวังสหรัฐจะเร่งผลักดันมาตรการกระตุ้นเศรษฐกิจ 1.9 ล้านล้าน ดอลลาร์ รวมถึงราคาน้ำมันดิบที่พุ่งขึ้นตามตัวเลขเศรษฐกิจสหรัฐที่แข็งแกร่ง อย่างไรก็ตาม Fund Flow ต่างชาติที่ไหลออกต่อเนื่องจะกดดันดัชนีสลับอ่อนตัวลง
ขณะที่ นายอภิชาติ ผู้บรรเจิดกุล ผู้อำนวยการอาวุโส สายงานวิเคราะห์เชิงกลยุทธ์ บล.ทิสโก้ กล่าวว่า ตลาดหุ้นไทยเช้านี้คาดว่าจะปรับตัวขึ้นทดสอบระดับ 1,500 จุดอีกครั้ง เป็นไปในทิศทางเดียวกับตลาดหุ้นในภูมิภาคเอเชียที่เช้านี้เคลื่อนไหวในแดนบวกกันราว 0.5-0.6% หลังจากตัวเลขเศรษฐกิจสหรัฐออกมาแข็งแกร่ง โดยจำนวนผู้ขอรับสวัสดิการว่างงานลดลงมากกว่าที่ตลาดคาด และนายโจ ไบเดน ประธานาธิบดีสหรัฐน่าจะผลักดันมาตรการกระตุ้นเศรษฐกิจสหรัฐได้ในเร็ว ๆ นี้
นอกจากนี้ มีความหวังใหม่กับวัคซีนโควิด-19 หลังบริษัทจอห์นสัน แอนด์ จอห์นสัน (J&amp;J) ได้ขออนุมัติใช้วัคซีนกับทางสำนักงานคณะกรรมการอาหารและยา (FDA) ของสหรัฐแล้ว ซึ่งจะช่วยกระตุ้นความต้องการสินทรัพย์เสี่ยงมากขึ้น
อย่างไรก็ดี ตลาดบ้านเราเมื่อดัชนีฯเข้าใกล้ระดับ 1,500 จุด ก็ต้องระวังแรงขายทำกำไร เพราะ Valuation จะตึงตัวอีกทั้ง Dollar Index ยังสูงขึ้น อาจทำให้นักลงทุนต่างชาติขายสุทธิต่อเนื่อง พร้อมให้ติดตามตัวเลขการจ้างงานนอกภาคเกษตรของสหรัฐฯคืนนี้
 